Vana Mukoti Vepa Harare Hospital Vokanda Mapadza Pasi Zvakare
Vashandi vemuzvipatara, voenderera mberi nekuramwa mabasa,ukuwo sangano re ZCTU rinoti hurumende ikarega kugatsirisa zvichemo zvevashan
Vana mukoti pamwe nevamwe vashandi vepaHarare hospital, vakanda mapadza avo pasi zvakare, vachiti vari kunyunyuta nemari dzavakatawedzerwa nehurumende. Pakupera pesvondo rapera, hurumende yakatanga kuwedzera mari vana mukoti, pamwe navana chiremba vashoma vanga vari pabasa, asi vose vari kuramba kutambira mari iyi vachiti ishoma. Vana mukoti vanoti vakawedzerwa mari iripakati pe $250 000 ne $300 000 chete, asi ivo vanoti vari kuda mari inosvika $3-million pamwedzi , kuitira kuti vakwanise kurarama. Mukoti wepaHarare hospital anonzi Jenami, ataura ne mutori wenhau we Studio 7, Carole Gombakomba, kuti seyi vadzokera zvakare pakuramwa mabasa. Vana mukoti vepaParirenyatwa pamwe navana chiremba vachiri kuendererawo mberi nekuramwa mabasa. Mumwe chiremba ataura neStudio 7, anoti hurukuro dzanga dzichiitwa nevatungamiri vebazi rezvehutano, hadzina chimuko, nokudaro vana chiremba havachatauri navo. Vana chiremba vanoti vari kuda kupihwa mari dzezvikwereti dzekutenga motokari pamwe nemari inosvika $5 million pamwedzi . Ukuwo ZCTU inotiwo, kana hurumende isina kugadzirisa nyaya dzemihoro nemusi wa 23 Kukadzi, ichakurudzira vashandi vose kuti varamwe mabasa. Carole Gombakomba abvunza munyori we ZCTU va Wellington Chibebe, kuti seyi vari kumirira kusvika pakupera kwemwedzi unouya kuti vatore matanho aya. Dzimwe Nhau Kubva ku Studio 7...